Vinteren kommer trolig i år også. Her er seks tips for å være forberedt.
Gjennom generasjoner har vinteren kommet overraskende på mange. Vi har samlet metodene du trenger for å identifisere vinterens ankomst – og tipsene du trenger for å unngå trøbbel.   De gule bladene råtner og faller av trærne. Det blir kaldere. For mange av oss er dette tegn på én ting:  Vinteren nærmer seg. Men slik er det ikke for alle. En gruppe i samfunnet ser kun at klorofyllet brytes ned og at bladene mister sin festeevne til treverket.  De tenker ikke videre over hva dette betyr eller hva som er i vente.  Når den første snøen så legger seg, setter de seg bak et ratt som styrer hjul med sommerdekk, før de uforstående og overrasket seiler sidelengs nedover nærmeste bakke og inn i andre biler, lyktestolper, trær og annen fast materie.  Dette skjer til tross for at vinteren gjennom en årrekke har vært et gjentagende fenomen. Det viser historiske klimadata Aftenposten har hentet inn: I bunnen av saken kan du lese  Vår analyse tyder derfor på at det er mangel på kunnskap i samfunnet om hvordan man får med seg at vinteren kommer, og hva man kan gjøre for å forberede seg på dette.  Her er fire enkle metoder du selv kan bruke for avdekke at vinteren er i anmarsj – og tips til å håndtere dens ankomst.  ❄️ Undersøk værmeldingen På Blindern i Oslo ligger hovedkontoret til Meteorologisk institutt. Her jobber kompetente medarbeidere som har gått på skole og universitet i mange år. De kan mye om fysikk og matematikk.  Med hjelp av kraftige datamaskiner har de utarbeidet metoder som gjør det mulig å anslå med en viss grad av sikkerhet hvordan været blir de neste dagene. Værvarslene gjengis deretter i fjernsyn, på radio, i applikasjoner og på nettsteder som yr.no. Dersom du ser tegn som dette, er det en indikasjon på at vinteren kommer: ⚠️ Merk deg advarsler fra myndighetene Politi- og lensmannsetatens operative personell og Vegtrafikksentralen kommer ofte med tydelige råd dersom vinteren er på vei. Disse blir ofte gjengitt i fjernsyn, på radio, i nettaviser og sosiale medier. Eller:  – Bruk vinterdekk dersom du skal kjøre bil nå. – Ikke kjør bil med sommerdekk. Det er ikke sommer nå.  – Det kan være glatt. Bruk riktige dekk. Riktige dekk betyr vinterdekk.  – Vær så snill, ikke kjør bil om du har sommerdekk. Det er ikke tøft.  – Nei. Nei. Neineinei.  Slike uttalelser er ofte en indikasjon på at vinteren har kommet, og at du ikke bør kjøre bil med sommerdekk. 👀 Gjør egne observasjoner I journalistikken er egne observasjoner en sentral metode.  Heldigvis er dette noe alle kan bruke for å avdekke vinterens ankomst! Slik gjør du det: 1: Se ut av vinduet. Dersom det ser slik ut, har vinteren kommet: 2: Dersom du har bil, og har til hensikt å benytte deg av denne, må du finne ut om bilen er utstyrt med vinterdekk. Se på dekkene på bilen din og sammenlign disse mot bildet under.  🧊 Gjennomfør selvstendige friksjonsanalyser Noen ganger kan det være glatt uten at det er snø, for eksempel om det har regnet og blitt under null grader.  Dette kan du undersøke ved å ta litt fart og forsøke å skli bortover fortauet, hvis du har et slikt i nærheten.  Dersom du sklir, har vinteren kommet og gitt hålke. (Dersom det ikke er kaldt, og du likevel sklir, har noen sølt olje på fortauet.) Skal du kjøre bil, se punkt 2 over for å undersøke om du har vinterdekk. ⚙️ Skift dekk Dersom vinteren har kommet, og du ikke har vinterdekk på bilen din, må du skifte dekk for å kjøre. Det kan du i hovedsak gjøre på følgende måter: 2. Gjøre det selv. Dette er karakterbyggende, men ofte kaldt og slitsomt. De fleste biler med respekt for seg selv har jekk og muttertrekker i nærheten av bagasjerommet. Noen, ofte menn, vil også mene at folk med respekt for seg selv bør ha en oppladbar muttertrekker. Du kan da spørre om å få låne en slik av en person i denne kategorien. 3. Overtale, lokke, friste eller lure noen du kjenner til å gjøre det for deg.  🅿️ Dropp bilkjøringen Dersom vinteren har kommet, og ingen av overnevnte virkemidler fører frem for å klargjøre bilen til vinterforhold, er et effektivt middel å unngå å kjøre bil.  Dette kan du gjøre på følgende måte: Lykke til og god vinter! PS: Erfaringsmessig kan den svake vinterhåndteringen i Sør-Norge utløse spydige reaksjoner fra den nordlige delen av landet, der vi er kjent med at man har mer erfaring med slikt. For å spare alle for tid har vi derfor bedt nordnorsk kunstig intelligens produsere et sett passende kommentarer. Aftenposten kan ikke gå god for dialektkvaliteten.
Mange blir overrasket når vinteren kommer. Aftenpostens undersøkelser tyder på at det vil bli vinter i år også. Du kan finne ut om det er vinter ved å sjekke været, lytte til råd fra politi og andre etater, se ut av vinduet og prøve å skli på fortauet. Når det er vinter, bør du ha vinterdekk på bilen. Om du ikke har det, må du skifte dekk. Om du ikke vil eller kan skifte dekk, bør du ikke kjøre bil.